**ชื่อเรื่อง :** กระบวนการพัฒนาแนวทางการควบคุม ป้องกันโรควัณโรคในชุมชน โรงพยาบาลส่งเสริมสุขภาพตำบลบ้านนากระเดา ตำบลสายนาวัง อำเภอนาคู จังหวัดกาฬสินธุ์

**ผู้วิจัย** : นายประมวล สะภา, นางดวงพร บุญธรรม, นางสาวจันจิรา พิมพ์แสง

**บทคัดย่อ**

การศึกษาครั้งนี้ เป็นการศึกษาเชิงปฏิบัติการ แบบมีส่วนร่วม (Participatory action research) มีวัตถุประสงค์เพื่อศึกษาสถานการณ์และพัฒนาแนวทางการควบคุม ป้องกันโรควัณโรคในชุมชน กลุ่มเป้าหมาย ได้แก่ ผู้ดูแลผู้ป่วยวัณโรค ผู้นำชุมชน ครู และอาสาสมัครสาธารณสุข จำนวน ๓๐ คน คัดเลือกแบบเจาะจง โดยเครื่องมือที่ใช้ในการศึกษาประกอบด้วย แนวทางการสัมภาษณ์ แนวคำถามในการจัดสนทนากลุ่ม และการกำหนดบทบาทหน้าที่ในการดำเนินกิจกรรมแก่ภาคีเครือข่าย วิเคราะห์ข้อมูลโดยใช้โปรแกรมคอมพิวเตอร์สำเร็จรูป ด้วยสถิติ จำนวน ร้อยละ ค่าเฉลี่ย และการวิเคราะห์เนื้อหา

ผลการศึกษาจาการสถานการณ์ก่อนกระบวนการพัฒนาการควบคุม ป้องกันโรควัณโรค พบว่า ชุมชนยังขาดรูปแบบในการควบคุม ป้องกันโรควัณโรคในชุมชนที่ชัดเจน ส่วนใหญ่เป็นการบริการเชิงรับ ขาดการมีส่วนร่วมของผู้มีส่วนเกี่ยวข้องและภาคีเครือข่าย กระบวนการคัดกรองมีความล่าช้า ซึ่งทำให้ผู้ป่วยได้รับการรักษาล่าช้าและเกิดภาวะแทรกซ้อนตามมา และกลุ่มผู้ดูแลผู้ป่วยวัณโรค ผู้นำชุมชน ครู และอาสาสมัครสาธารณสุข มีความรู้ไม่เพียงพอ ภายหลังกระบวนการพัฒนา พบว่า ชุมชนได้ร่วมกันสะท้อนคิดก่อให้เกิดรูปแบบกระบวนการพัฒนาแนวทางการควบคุม ป้องกันโรควัณโรคในชุมชน ประกอบด้วย ๑.การสร้างภาคีเครือข่ายการดำเนินงาน ๒.การค้นหาผู้ป่วยวัณโรคในระยะเริ่มแรก ๓.การวินิจฉัยวัณโรค ๔.การจัดคลินิกบริการในรพ.สต. ๕.ทะเบียนและรายงานวัณโรค และ ๖.การขับเคลื่อนทางสังคมภาคีเครือข่ายสามารถปฏิบัติงานตามบทบาทหน้าที่ที่กำหนด มีการติดตาม และดูแลผู้ป่วยวัณโรคในชุมชนทุกครั้ง

ผลจากการนำกระบวนการพัฒนาแนวทางการควบคุม ป้องกันโรควัณโรคในชุมชนมาใช้ พบว่า ผู้ดูแลผู้ป่วยวัณโรค ผู้นำชุมชน ครู และอาสาสมัครสาธารณสุข สามารถควบคุม ป้องกันโรควัณโรคในชุมชนได้อย่างมีประสิทธิภาพมากขึ้น แสดงให้เห็นว่าภาคีเครือข่าย ผู้มีส่วนเกี่ยวข้องสามารถปฏิบัติงานตามบทบาทหน้าที่ที่กำหนด มีการติดตาม และดูแลผู้ป่วยวัณโรคในชุมชนได้อย่างแท้จริง

**คำสำคัญ**: การควบคุม ป้องกันโรควัณโรค, กระบวนการพัฒนา